CELEX: 32019D0654
Language: et
Date: 2019-04-15 00:00:00
Title: Nõukogu otsus (EL) 2019/654, 15. aprill 2019, millega muudetakse protokolli nr 5 Euroopa Investeerimispanga põhikirja kohta

25.4.2019   
               
               
                  ET
               
               
                  Euroopa Liidu Teataja
               
               
                  L 110/36
               
            
         NÕUKOGU OTSUS (EL) 2019/654,
         15. aprill 2019,
         millega muudetakse protokolli nr 5 Euroopa Investeerimispanga põhikirja kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 308,
         võttes arvesse Euroopa Investeerimispanga taotlust,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         võttes arvesse Euroopa Komisjoni arvamust (2),
         toimides seadusandliku erimenetluse kohaselt
         ning arvestades järgmist:
         
                     (1)
                  
                  
                     29. märtsil 2017 teatas Ühendkuningriik Euroopa Liidu lepingu artikli 50 alusel Euroopa Ülemkogule oma kavatsusest liidust välja astuda. Aluslepingute kohaldamine Ühendkuningriigi suhtes lõpeb alates väljaastumislepingu jõustumise kuupäevast või lepingu puudumise korral kahe aasta möödumisel teatest, st alates 30. märtsist 2019, kui Euroopa Ülemkogu ei otsusta kokkuleppel Ühendkuningriigiga ühehäälselt seda tähtaega pikendada.
                  
               
                     (2)
                  
                  
                     Vastavalt Euroopa Liidu toimimise lepingu artiklile 308 on Euroopa Investeerimispanga (edaspidi „pank“) liikmeteks liikmesriigid.
                  
               
                     (3)
                  
                  
                     Ühendkuningriigi väljaastumisega liidust lõpeb Ühendkuningriigi liikmesus pangas, tema märgitud kapital pangas, õigus nimetada direktorite nõukogu liikmeid ja asendusliikmeid ning Ühendkuningriigi nimetatud direktorite nõukogu liikmete ja asendusliikmete ametiaeg.
                  
               
                     (4)
                  
                  
                     Panga kapitali säilitamiseks on vaja ülejäänud liikmesriikide märgitud kapitali suurendada.
                  
               
                     (5)
                  
                  
                     Ülejäänud liikmesriikide märgitud kapitali suurendamisega paralleelselt tuleks täiendavalt tugevdada panga juhtimist.
                  
               
                     (6)
                  
                  
                     Direktorite nõukogu funktsioone tuleks tugevdada, võimaldades nimetada täiendavaid asendusliikmeid, ning tuleks paremini kasutada nõukogu asendusliikmeid ja hääleõiguseta eksperte, et suurendada nende rolli direktorite nõukogu otsustusprotsessi toetamises, eelkõige rahastamisettepanekute analüüsimises.
                  
               
                     (7)
                  
                  
                     Kvalifitseeritud häälteenamuse kasutamist direktorite nõukogus ja juhatajate nõukogus tuleks laiendada olulistele valdkondadele, nimelt panga tegevuskava üle otsustamisele, halduskomitee liikmete ametisse nimetamisele ja kodukorra kinnitamisele.
                  
               
                     (8)
                  
                  
                     Et suurendada käesolevas otsuses esitatud reformide tõhusust, peaks pank tegema täiendavaid algatusi, et kajastada kooskõlas parima pangandustavaga nn kolme kaitseliini põhimõtteid panga kõigil olulistel tasanditel, sealhulgas halduskomitees.
                  
               
                     (9)
                  
                  
                     Lisaks sellele ning vastavalt liikmesriikide ootustele tuleks laenuandmise mahtu hoida jätkusuutlikuna ning jätkusuutlike laenuandmise tasemete kindlaks määramise raamistikku tuleks edasi arendada ning samal ajal tuleks tugevdada auditikomisjoni funktsiooni, et kindlustada, et selle komisjoni koosseisus on järelevalveküsimustes teadmisi omavaid liikmeid. Eeskätt tuleks tagada, et auditikomisjonis on alati liikmeid, kes on pärit nii euroala kui ka selle välistest pangandusjärelevalve asutustest.
                  
               
                     (10)
                  
                  
                     Euroopa Investeerimispanga põhikirja tuleks seepärast vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Liidu toimimise lepingule lisatud protokolli nr 5 Euroopa Investeerimispanga põhikirja kohta muudetakse järgmiselt.
            
                        1)
                     
                     
                        Artikli 4 lõike 1 esimest lõiku muudetakse järgmiselt:
                        
                                    a)
                                 
                                 
                                    sissejuhatav lause asendatakse järgmisega:
                                    
                                       „1.   Panga kapital on 204 089 132 500 eurot, mida liikmesriigid märgivad järgmiselt:“;
                                    
                                 
                              
                                    b)
                                 
                                 
                                    loetelust jäetakse välja järgmine rida:
                                    
                                                „Ühendkuningriik
                                             
                                             
                                                39 195 022 000 “.
                                             
                                          
                              
                  
                        2)
                     
                     
                        Artikli 7 lõike 3 punkt h asendatakse järgmisega:
                        
                                    „h)
                                 
                                 
                                    kinnitab kvalifitseeritud häälteenamusega panga kodukorra.“
                                 
                              
                  
                        3)
                     
                     
                        Artikli 9 lõike 1 esimesse lõiku lisatakse järgmine lause:
                        „Ta otsustab kvalifitseeritud häälteenamusega panga tegevuskava.“
                     
                  
                        4)
                     
                     
                        Artikli 9 lõiget 2 muudetakse järgmiselt:
                        
                                    a)
                                 
                                 
                                    esimene lõik asendatakse järgmisega:
                                    
                                       „2.   Direktorite nõukogu koosneb 28 direktorist ja käesoleva lõike kohaselt nimetatud 31 asedirektorist.“;
                                    
                                 
                              
                                    b)
                                 
                                 
                                    kolmas lõik asendatakse järgmisega:
                                    „Juhatajate nõukogu nimetab asedirektorid ametisse viieks aastaks järgmiselt:
                                    
                                                —
                                             
                                             
                                                kaks asendusliiget, kelle nimetab Saksamaa Liitvabariik,
                                             
                                          
                                                —
                                             
                                             
                                                kaks asendusliiget, kelle nimetab Prantsuse Vabariik,
                                             
                                          
                                                —
                                             
                                             
                                                kaks asendusliiget, kelle nimetab Itaalia Vabariik,
                                             
                                          
                                                —
                                             
                                             
                                                kaks asendusliiget, kelle nimetavad Hispaania Kuningriik ja Portugali Vabariik ühisel kokkuleppel,
                                             
                                          
                                                —
                                             
                                             
                                                kolm asendusliiget, kelle nimetavad Belgia Kuningriik, Luksemburgi Suurhertsogiriik ja Madalmaade Kuningriik ühisel kokkuleppel,
                                             
                                          
                                                —
                                             
                                             
                                                neli asendusliiget, kelle nimetavad Taani Kuningriik, Kreeka Vabariik, Iirimaa ja Rumeenia ühisel kokkuleppel,
                                             
                                          
                                                —
                                             
                                             
                                                kuus asendusliiget, kelle nimetavad Eesti Vabariik, Läti Vabariik, Leedu Vabariik, Austria Vabariik, Soome Vabariik ja Rootsi Kuningriik ühisel kokkuleppel,
                                             
                                          
                                                —
                                             
                                             
                                                üheksa asendusliiget, kelle nimetavad Bulgaaria Vabariik, Tšehhi Vabariik, Horvaatia Vabariik, Küprose Vabariik, Ungari, Malta Vabariik, Poola Vabariik, Sloveenia Vabariik ja Slovaki Vabariik ühisel kokkuleppel,
                                             
                                          
                                                —
                                             
                                             
                                                üks asendusliige, kelle nimetab komisjon.“
                                             
                                          
                              
                  
                        5)
                     
                     
                        Artikli 11 lõike 1 esimene lõik asendatakse järgmisega:
                        
                           „1.   Halduskomitee koosneb presidendist ja kaheksast asepresidendist, kelle juhatajate nõukogu nimetab kvalifitseeritud häälteenamusega direktorite nõukogu kvalifitseeritud häälteenamusega tehtud ettepaneku põhjal ametisse kuueks aastaks.“
                        
                     
                  
         
            Artikkel 2
            
               1.   Käesolevat otsust kohaldatakse alates järgmisest päevast pärast seda, kui Ühendkuningriigi suhtes lõpetatakse aluslepingute kohaldamine.
            
            
               2.   Artikli 1 punkti 1 alapunkti a kohaldatakse alates käesoleva artikli lõikes 1 nimetatud kuupäevast, välja arvatud juhul, kui panga kapitali suurendamiseks vastu võetud otsus jõustub sel kuupäeval või enne seda.
            
         
         
            Luxembourg, 15. aprill 2019
            
               
                  Nõukogu nimel
               
               
                  eesistuja
               
               P. DAEA
            
         
         
            (1)  15. jaanuari 2019. aasta arvamus (Euroopa Liidu Teatajas seni avaldamata).
         
            (2)  31. jaanuari 2019. aasta arvamus (Euroopa Liidu Teatajas seni avaldamata).